LV
C 314/8
Eiropas Savienības Oficiālais Vēstnesis
4.9.2023.
Apelācijas sūdzība, ko 2023. gada 12. jūlijā SN iesniedzis par Vispārējās tiesas (piektā palāta) 2023. gada 3. maija spriedumu lietā T-249/21 SN/Parlaments (Lieta C-430/23 P) (2023/C 314/11) Tiesvedības valoda – angļu Lietas dalībnieki Apelācijas sūdzības iesniedzējs: SN (pārstāvis: P. Eleftheriadis, Barrister) Otrs lietas dalībnieks: Eiropas Parlaments Prasījumi Apelācijas sūdzības iesniedzēja prasījumi Tiesai ir šādi: — daļēji atcelt Eiropas Savienības Vispārējās tiesas (piektā palāta) 2023. gada 3. maija spriedumu lietā T-249/21, SN/Eiropas Parlaments, ciktāl ar to ir apstiprināta Eiropas Parlamenta ģenerālsekretāra 2020. gada 21. decembra lēmuma attiecībā uz SN daļēja spēkā esamība, un SN adresēto 2021. gada 15. janvāra debetnotu Nr. 701000001 par summu 196 199,84 EUR apmērā, — pilnībā atcelt Eiropas Parlamenta ģenerālsekretāra 2020. gada 21. decembra lēmumu attiecībā uz SN, — pilnībā atcelt SN adresēto 2021. gada 15. janvāra debetnotu Nr. 7010000021 par summu 196 199,84 EUR apmērā, — piespriest Eiropas Parlamentam atlīdzināt apelācijas sūdzības iesniedzēja tiesāšanās izdevumus šajā tiesvedībā, tostarp tiesāšanās izdevumus Tiesā un Vispārējā tiesā.
Pamati un galvenie argumenti 1) Pārējo darbinieku nodarbināšanas kārtības (1) 137. pantā paredzētā “zināšanu” testa nepiemērošana: Vispārējā tiesa esot pārkāpusi Savienības tiesības, neņemdama vērā, ka darba samaksas par parlamentāro palīdzību, ko izmaksā deputāts, atgūšana ir pakļauta “zināšanu” kritērijam, kas paredzēts Pārējo darbinieku nodarbināšanas kārtības 137. pantā un Civildienesta noteikumu 85. pantā un saskaņā ar kuru maksājuma saistībā ar parlamentāro palīdzību saņēmējs faktiski zina vai iespējams zina, ka šāds maksājums ir nepamatots.
2) Deputātu nolikuma īstenošanas noteikumu (2) 33. panta nepiemērošana: Vispārējā tiesa esot pārkāpusi Savienības tiesības, nepareizi piemērojot Deputātu nolikuma īstenošanas noteikumu 33. un 68. pantu, kuros noteikts, ka darba samaksas maksājumam deputāta palīgam ir jābūt darba samaksai, nevis maksai par sniegtajiem pakalpojumiem, tāpēc šis maksājums atbilstoši Savienības tiesībām kļūst “nepamatots” tikai tad, ja tas ir “nepamatots” atbilstoši deputātu palīgu nodarbinātības standarta noteikumiem.
3) Deputāta tiesību uz brīvību un neatkarību aizsardzības nenodrošināšana: Vispārējā tiesa esot pārkāpusi Savienības tiesības, jo tā nav pietiekami nodrošinājusi deputātu tiesību uz brīvību un neatkarību (Eiropas Parlamenta deputātu nolikuma 2. pants un 21. panta 2. punkts) aizsardzību, nosakot no vainas neatkarīgas atbildības režīmu par niecīgām kļūdām, kas ir tik neparedzams un pretrunīgs, ka tas ir pretrunā deputātu tiesībām uz brīvību un neatkarību.
(1) (2)
Eiropas Atomenerģijas kopienas Civildienesta noteikumi un pārējo darbinieku nodarbināšanas kārtība (OV 1962, 45, 1385. lpp.).
Eiropas Parlamenta Prezidija 2008. gada 19. maija un 9. jūlija lēmums attiecībā uz Eiropas Parlamenta deputātu nolikuma īstenošanas pasākumiem (OV 2009, C 159, 1. lpp.).